Liselott Blixt (DF), 2008-10-21:
I dag skal vi behandle suspenderingen af det frie sygehusvalg - en suspendering, som vi i Dansk Folkeparti er meget kede af.
For os er det en unik situation, et særtilfælde, som vi ikke håber gentager sig i forbindelse med eventuelle andre konflikter i fremtiden.
Efter at konflikten viste sin realitet med 400.000 flere på venteliste, ser vi det som en nødvendighed at suspendere det frie sygehusvalg.
Da man i sin tid havde første behandling af lovforslag nr. L 50, pointerede vi i Dansk Folkeparti, at vi hilste ordningen meget velkommen, men at det var vigtigt, at behandlersystemet var gearet til det, og at der var sammenhæng i patienternes behandling.
Vi må indse, at efter en lang sygehuskonflikt er behandlersystemet ikke gearet til, at der er sådan en sammenhæng i patienternes behandling.
Så derfor kan vi tilslutte os, at det er en opgave, som regionerne i fællesskab med de private skal nå at få styr på i suspenderingsperioden.
For Dansk Folkeparti er det vigtigt, at patienten er i centrum, samt at patienten får den bedste behandling.
Så lovforslagets formål, som netop er at sikre, at de patienter, der er mest syge, og som har ventet længst, kommer først i behandling, udtrykker en holdning, vi godt kan tilslutte os.
Ministeren har sammen med Danske Regioner og Sammenslutningen af Privathospitaler & Privatklinikker i Danmark lavet en aftale om, hvordan de sammen skal afvikle puklen efter konflikten på landets sygehuse.
Formålet med aftalen er at afvikle puklen så hurtigt som muligt og på en økonomisk ansvarlig måde.
Det er vigtigt, at vi med de lange ventelister først og fremmest får et klart overblik over, hvor og hvem vi skal behandle.
Det er vigtigt at udnytte al kapacitet, som vi har på området, og derfor har regionerne fået den opgave, at de forpligtiger sig til at købe ledig behandlingskapacitet på de private sygehuse og klinikker i et omfang, der svarer til gennemsnittet af den omsætning, som de private sygehuse og klinikker havde i perioden 1. oktober 2007 til 31. marts 2008.
Dansk Folkeparti vil følge udviklingen nøje i de næste måneder, så vi sikrer os, at al kapacitet bliver brugt på den bedste måde for den enkelte patient, uanset om det er privat eller offentligt.
Derfor er det vigtigt, at den patientrettighed, som patienterne netop havde vænnet sig til, vender tilbage 1. juli 2009.
Men vi vil samtidig bede ministeren om, at informationsniveauet bliver sat en del vejret.
Det er vigtigt, at man, så snart suspenderingen træder i kraft, har informationsmateriale klar til borgerne.
Og dernæst stiller vi samme krav om information, når ordningen træder i kraft igen 1. juli 2009.
Som Forbrugerrådet også gør opmærksom på i sit høringssvar, har der været utrolig dårligt informeret i løbet af sommeren.
Mange forbrugere har ikke fundet den fornødne viden til at gøre brug af deres rettigheder, så derfor forventer vi - ligesom Forbrugerrådet - at der bliver en langt bedre information til patienter og pårørende, så den lige og frie adgang til sundhedsvæsenet fortsat eksisterer.
Jeg har et par supplerende spørgsmål til ministeren: Kan ministeren garantere mig, at der ikke går penge fra behandling af andre patientgrupper, det være sig psykiatriske patienter eller medicinske patienter?
Og hvordan vil ministeren sikre, at regionerne lever op til deres forpligtelser over for de private?